|  |
| --- |
| ЗАЦВЕРДЖАНА |
| Пастанова Міністэрства адукацыі |
| Рэспублікі Беларусь |
| 18.07.2023 №196 |

Вучэбная праграма па вучэбным прадмеце

«Геаграфія»

для XI класа ўстаноў адукацыі, якія рэалізуюць адукацыйныя праграмы агульнай сярэдняй адукацыі

з беларускай мовай навучання і выхавання

(павышаны ўзровень)

ГЛАВА 1

АГУЛЬНЫЯ ПАЛАЖЭННІ

1. Дадзеная вучэбная праграма па вучэбным прадмеце «Геаграфія» (далей – вучэбная праграма) прызначана для вывучэння гэтага вучэбнага прадмета на павышаным узроўні ў X–XI класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана на 204 гадзіны:

для X класа – на 105 гадзін (3 гадзіны ў тыдзень), з іх на абагульняючае паўтарэнне – 4 гадзіны, 2 гадзіны – рэзервовы час;

для ХI класа – на 99 гадзін (3 гадзіны ў тыдзень), з іх на абагульняючае паўтарэнне – 9 гадзін, 1 гадзіна – рэзервовы час.

3. Мэта навучання геаграфіі на III ступені агульнай сярэдняй адукацыі – фарміраванне ў вучняў геаграфічнай культуры і сістэмы ведаў аб прыродных і сацыяльна-эканамічных працэсах у свеце, асобных рэгіёнах, краінах, Рэспубліцы Беларусь; навучанне выкарыстанню геаграфічных ведаў у штодзённым жыцці; развіццё кампетэнцый вучняў – вучэбна-пазнавальнай, прыярытэту геаграфічнай інфармацыі, каштоўнасна-сэнсавай, геаграфічных дзеянняў, прасторавага арыентавання і камунікатыўнай.

4. Задачы:

фарміраванне ў вучняў ведаў аб геаграфічнай абалонцы Зямлі, тэрытарыяльнай арганізацыі эканамічнага жыцця грамадства, узаемадзеянні чалавечага грамадства і прыроднага асяроддзя;

фарміраванне ўменняў характарызаваць фізіка-геаграфічныя асаблівасці прыроды мацерыкоў і акіянаў, вылучаць агульныя і адметныя тэрытарыяльныя асаблівасці, эканоміка-геаграфічныя паказчыкі асобных краін, асаблівасці геаграфічнага і геапалітычнага распалажэння тэрыторый, стратэгіі ўстойлівага развіцця чалавецтва і Рэспублікі Беларусь;

развіццё ў вучняў здольнасцей бачыць і разумець геаграфічную карціну свету, усведамляць сваю ролю і прызначэнне ў свеце; умення выбіраць мэтавыя і сэнсавыя ўстаноўкі для сваіх дзеянняў, прымаць рашэнні;

фарміраванне ўмення працаваць з картаграфічнымі крыніцамі інфармацыі: авалоданне практычнымі прыёмамі работы з картай, асэнсаванне зместу карты, развіццё прасторавага ўяўлення; выкарыстанне інфармацыі аб геаграфічных працэсах і з’явах (графічнай, статыстычнай, даведачнай, краязнаўчай) і ажыццяўленне прасторава-тэрытарыяльнай прывязкі;

развіццё ў вучняў здольнасцей да камунікатыўнай дзейнасці: умення геаграфічна аргументаваць вынікі назіранняў за працэсамі, якія адбываюцца ў прыродзе і грамадстве, падаваць іх рознымі спосабамі; ўмення выкарыстоўваць міжасобасныя формы ўзаемадзеяння і зносін у працэсе навучання.

5. Рэкамендуюцца наступныя метады навучання і выхавання: гутарка, тлумачэнне, самастойная работа, наглядныя метады, выкананне практычных работ і іншыя метады. З мэтай актывізацыі пазнавальнай дзейнасці вучняў выкарыстоўваюцца метады праблемнага разгляду, эўрыстычныя, даследчыя, метад праектаў, дыскусіі і іншыя метады.

У працэсе навучання мэтазгодна спалучаць формы навучання, якія прадугледжваюць арганізацыю актыўнай вучэбна-пазнавальнай дзейнасці вучняў па засваенні зместу адукацыі: франтальныя, групавыя, парныя і індывідуальныя.

Формы і метады навучання і выхавання настаўнік выбірае самастойна, зыходзячы з мэт і задач вывучэння канкрэтнай тэмы.

6. Чаканыя вынікі вывучэння зместу вучэбнага прадмета «Геаграфія» па завяршэнні навучання і выхавання на III ступені агульнай сярэдняй адукацыі:

6.1. асобасныя:

валодае сучасным светапоглядам, сістэмай каштоўнасных арыентацый, ідэйна-маральных, культурных і этычных прынцыпаў і норм паводзін;

разумее значнасць геаграфічнай адукацыі для асобаснага развіцця і самавызначэння;

усведамляе сябе членам грамадства на глабальным, рэгіянальным і лакальным узроўнях;

мае ўяўленне аб Рэспубліцы Беларусь як суб’екце сусветнай геаграфічнай прасторы, яе месцы і ролі ў сучасным свеце;

усведамляе гуманістычную сутнасць і маральную каштоўнасць навуковых ведаў, значнасць беражлівага стаўлення да прыроды Зямлі і прыродакарыстання, неабходнасць разумна выкарыстоўваць дасягненні геаграфічнай навукі ў інавацыйным развіцці грамадства;

выказвае гатоўнасць да выбару далейшай адукацыйнай траекторыі ў адпаведнасці са сваімі магчымасцямі, здольнасцямі і інтарэсамі.

6.2. метапрадметныя:

дэманструе ўстойлівую цікавасць да вучэбных дзеянняў (рэгулятыўных, вучэбна-пазнавальных, камунікатыўных, кааператыўных);

здольны ацэньваць інфармацыю і выказваць доказныя меркаванні, размяжоўваючы факты і разважанні; прымаць рашэнні ва ўмовах залішняй колькасці або недахопу інфармацыі; адаптуецца да розных жыццёвых сітуацый;

умее: крытычна мысліць і працаваць з інфармацыяй, вылучаць у ёй галоўнае; крытычна ацэньваць інфармацыю, атрыманую з розных крыніц, пісьменна інтэрпрэтаваць яе і выкарыстоўваць; адрозніваць істотныя прыметы працэсаў і з’яў ад неістотных; бачыць некалькі варыянтаў вырашэння праблемы, выбіраць найбольш аптымальны варыянт; інтэграваць веды з розных прадметных галін для вырашэння практычных задач;

праяўляе цікавасць да новых форм вучэбнай дзейнасці (практычнай, даследчай, праектнай, іншых форм).

6.3. прадметныя:

валодае геаграфічнымі ведамі, уменнямі, навыкамі, спосабамі дзейнасці, неабходнымі пры вывучэнні іншых прадметаў;

валодае ведамі пра аб’екты вывучэння фізічнай і сацыяльна-эканамічнай геаграфіі, уменнямі, навыкамі і спосабамі дзейнасці;

умее характарызаваць фізіка-геаграфічныя асаблівасці прыроды мацерыкоў і акіянаў, вылучае агульныя і адметныя тэрытарыяльныя асаблівасці, эканоміка-геаграфічныя паказчыкі асобных краін, асаблівасці геаграфічнага і геапалітычнага распалажэння тэрыторый, стратэгіі ўстойлівага развіцця і Рэспублікі Беларусь;

умее выбіраць мэтавыя і сэнсавыя ўстаноўкі для сваіх дзеянняў, прымаць рашэнні; здольны бачыць і разумець навакольны свет, усведамляць сваю ролю;

мае вопыт дзейнасці па выкарыстанні геаграфічных ведаў і ўменняў у жыццёвых сітуацыях;

умее працаваць з картаграфічнымі крыніцамі інфармацыі, выкарыстоўваць інфармацыю аб геаграфічных працэсах і з’явах і ажыццяўляць прасторава-тэрытарыяльную прывязку;

здольны да камунікатыўнай дзейнасці: умее геаграфічна аргументаваць вынікі назіранняў за працэсамі, якія адбываюцца ў прыродзе і грамадстве, падаваць іх рознымі спосабамі.

ГЛАВА 2

ЗМЕСТ ВУЧЭБНАГА ПРАДМЭТА Ў XI КЛАСЕ.

АСНОЎНЫЯ ПАТРАБАВАННІ ДА ВЫНІКАЎ

ВУЧЭБНАЙ ДЗЕЙНАСЦІ ВУЧНЯЎ

(3 гадзіны ў тыдзень, усяго 99 гадзін)

УВОДЗІНЫ (1 гадзіна)

Глабальныя праблемы чалавецтва і роля геаграфіі ў іх вырашэнні. Асаблівасці геаграфічнага падыходу да вывучэння глабальных праблем.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

пра ролю геаграфіі ў вырашэнні глабальных праблем чалавецтва; асноўныя групы глабальных праблем чалавецтва; асаблівасці геаграфічнага падыходу да вывучэння глабальных праблем чалавецтва; значэнне гуманітарна-экалагічнага падыходу да вырашэння глабальных праблем чалавецтва;

асноўныя паняцці: геаэкалагічныя глабальныя праблемы, глабальныя праблемы чалавецтва, гуманітарна-экалагічны падыход, сацыяльна-эканамічныя глабальныя праблемы.

Умець:

аналізаваць ролю геаграфіі ў вырашэнні глабальных праблем чалавецтва;

характарызаваць асноўныя групы глабальных праблем чалавецтва;

вызначаць асаблівасці геаграфічнага падыходу да вывучэння глабальных праблем чалавецтва;

характарызаваць асноўныя функцыі геаграфічнай абалонкі;

абгрунтоўваць значэнне гуманітарна-экалагічнага падыходу да вырашэння глабальных праблем чалавецтва.

ГЕАЭКАЛАГІЧНЫЯ ПРАБЛЕМЫ

ГЕАГРАФІЧНАЙ АБАЛОНКІ (37 гадзін)

Тэма 1. Геаэкалагічныя праблемы літасферы (7 гадзін)

Літасфера. Гісторыя фарміравання літасферы і сучасныя асаблівасці развіцця. Сучасныя ўяўленні аб тэктанічных працэсах і ўтварэнні тэктанічных структур. Асноўныя тыпы горных парод і мінералаў зямной кары.

Гісторыя паходжання і фарміравання сучаснага рэльефу Зямлі. Сучасныя ўнутраныя і знешнія прыродныя працэсы ўтварэння рэльефу. Глабальныя рысы рэльефу Зямлі. Асаблівасці эпох гораўтварэння. Паходжанне асноўных араграфічных структур на Зямлі.

Геаэкалагічныя функцыі літасферы: рэсурсная, геадынамічная, геафізічная і геахімічная. Геаэкалагічныя асаблівасці літасферы. Вялікі (геалагічны) кругаварот рэчываў. Роля біёты, чалавека і яго гаспадарчай дзейнасці ў вялікім (геалагічным) кругавароце рэчываў.

Прыродныя прычыны трансфармацыі літасферы. Асноўныя прыродныя прычыны змянення функцый літасферы. Уплыў сучасных тэктанічных і геамарфалагічных працэсаў на стан навакольнага асяроддзя.

Уплыў дзейнасці чалавека на літасферу. Геаэкалагічныя змены навакольнага асяроддзя падчас разведкі, здабычы, транспарціроўкі і выкарыстання карысных выкапняў. Уплыў горных работ на атмасферу і гідрасферу. Рацыянальнае выкарыстанне і ахова нетраў Зямлі. Рэкультывацыя парушаных ландшафтаў, яе асноўныя этапы і напрамкі.

Практычная работа

1. Аналіз прычын змянення геаэкалагічных функцый літасферы.

2. Параўнальная характарыстыка асноўных напрамкаў рэкультывацыі парушаных ландшафтаў.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

гісторыю фарміравання літасферы і сучасныя асаблівасці яе развіцця; сучасныя ўяўленні аб тэктанічных працэсах і ўтварэнні тэктанічных структур; сучасныя ўнутраныя і знешнія прыродныя працэсы ўтварэння рэльефу; асаблівасці эпох гораўтварэння; геаэкалагічныя асаблівасці літасферы і яе асноўныя функцыі; асноўныя прыродныя і антрапагенныя прычыны змянення літасферы; асноўныя геаэкалагічныя наступствы ўплыву дзейнасці чалавека на літасферу;

асноўныя паняцці: геаэкалагічныя наступствы, біёта, вялікі (геалагічны) кругаварот рэчываў, рэкультывацыя.

Умець:

выяўляць значэнне элементаў літасферы для розных відаў гаспадарчай дзейнасці;

аналізаваць наступствы антрапагеннага ўздзеяння на літасферу; прычыны змянення геаэкалагічных функцый літасферы;

характарызаваць асаблівасці праяўлення геаэкалагічных праблем літасферы на розным тэрытарыяльным узроўні;

характарызаваць і даваць параўнальную характарыстыку асноўным напрамкам рэкультывацыі парушаных зямель;

прыводзіць прыклады праяўлення геаэкалагічных функцый літасферы ў сваёй мясцовасці, іх уплыву на чалавека і яго гаспадарчую дзейнасць;

называць і паказваць на карце тэрыторыі, дзе адбыліся прыродныя і антрапагенныя змяненні літасферы на розным тэрытарыяльным узроўні.

Тэма 2. Геаэкалагічныя праблемы атмасферы (10 гадзін)

Атмасфера. Утварэнне атмасферы і яе эвалюцыя. Асноўныя кліматаўтваральныя працэсы, іх роля ў фарміраванні клімату і надвор’я. Заканамернасці развіцця кліматычнай сістэмы Зямлі. Прасторава-часавыя заканамернасці кліматычнай сістэмы Зямлі. Геаграфічныя фактары клімату.

Геаэкалагічныя асаблівасці атмасферы. Ахоўныя функцыі атмасферы. Значэнне атмасферы для чалавека і яго гаспадарчай дзейнасці. Уздзеянне сонечнай радыяцыі, атмасфернага ціску, ветру, вільготнасці і тэмпературы паветра на чалавека.

Кліматычныя рэсурсы. Занальна-рэгіянальныя асаблівасці кліматычных рэсурсаў. Уплыў дзейнасці чалавека на атмасферу, клімат і надвор’е. Забруджванне атмасферы і яго ўздзеянне на біёту і чалавека.

Крыніцы і найважнейшыя кампаненты антрапагеннага забруджвання атмасферы. Прасторава-часавыя заканамернасці распаўсюджвання розных відаў антрапагенных забруджвальнікаў атмасферы.

Антрапагеннае змяненне клімату. Парніковы эфект. Асноўныя газы з парніковым эфектам. Уздзеянне трапасферных аэразоляў на парніковы эфект. Гідракліматычныя наступствы антрапагеннага парніковага эфекту. Роля антрапагеннага фактару ў дэградацыі азонавага слоя, выпадзенні кіслотных ападкаў і лакальным забруджванні паветра.

Экстрэмальныя кліматычныя з’явы. Асноўныя прычыны змянення клімату. Уплыў антрапагеннага ўздзеяння на змяненне клімату.

Уплыў змянення клімату на чалавека і яго гаспадарчую дзейнасць. Геаэкалагічныя наступствы ўздзеяння магчымых змяненняў клімату на прыроду, гаспадарчую дзейнасць і здароўе чалавека. Асноўныя напрамкі аховы атмасферы. Метады і спосабы зніжэння ўзроўню антрапагеннага забруджвання атмасферы.

Практычныя работы

3. Ацэнка кліматычных умоў сваёй мясцовасці, іх уплыў на чалавека і яго гаспадарчую дзейнасць.

4. Аналіз геаэкалагічных наступстваў магчымага змянення клімату.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

гісторыю ўтварэння атмасферы і сучасныя асаблівасці яе эвалюцыі; пра ролю асноўных клліматаўтваральных працэсаў у фарміраванні клімату і надвор’я; прасторава-часавыя заканамернасці кліматычнай сістэмы Зямлі; геаэкалагічныя асаблівасці атмасферы; ролю кліматычных і пагодных умоў у жыцці чалавека і яго гаспадарчай дзейнасці; занальна-рэгіянальныя асаблівасці кліматычных рэсурсаў; асноўныя крыніцы, найважнейшыя кампаненты і прасторава-часавыя заканамернасці распаўсюджвання антрапагеннага забруджвання атмасферы; экстрэмальныя кліматычныя з’явы, сучасныя тэндэнцыі і геаэкалагічныя наступствы змянення клімату; асноўныя напрамкі аховы атмасферы;

асноўныя паняцці: кліматычныя рэсурсы, парніковы эфект, змяненне клімату, экстрэмальныя кліматычныя з’явы.

Умець:

выяўляць значэнне кліматычных і ўмоў надвор’я для розных відаў гаспадарчай дзейнасці;

аналізаваць прычыны і наступствы антрапагеннага ўздзеяння на стан атмасферы і клімат; геаэкалагічныя наступствы магчымага змянення клімату;

характарызаваць асаблівасці праяўлення геаэкалагічных праблем атмасферы на розным тэрытарыяльным узроўні;

прыводзіць прыклады ўплыву кліматычных і пагодных умоў сваёй мясцовасці на чалавека і яго гаспадарчую дзейнасць;

характарызаваць і ацэньваць кліматычныя ўмовы сваёй мясцовасці;

характарызаваць уплыў кліматычных умоў на чалавека і яго гаспадарчую дзейнасць;

называць і паказваць на карце тэрыторыі, дзе адбыліся прыродныя і антрапагенныя змяненні атмасферы на розным тэрытарыяльным узроўні.

Тэма 3. Геаэкалагічныя праблемы гідрасферы (10 гадзін)

Гідрасфера. Асаблівасці фарміравання гідрасферы і тэндэнцыі яе сучасных змяненняў. Асноўныя геаграфічныя асаблівасці і заканамернасці функцыянавання гідрасферы.

Сусветны акіян. Асноўныя структурныя кампаненты Сусветнага акіяна. Прасторава-часавыя асаблівасці марфаметрычных і гідралагічных характарыстык Сусветнага акіяна. Прыродныя рэсурсы Сусветнага акіяна.

Геаэкалагічныя асаблівасці гідрасферы. Асноўныя геаэкалагічныя функцыі гідрасферы і яе значэнне для жыцця людзей. Водныя рэсурсы і водазабеспячанасць. Занальныя і рэгіянальныя асаблівасці водазабяспечанасці краін свету.

Уплыў дзейнасці чалавека на воды сушы. Уплыў розных відаў гаспадарчай дзейнасці чалавека на колькасць і якасць водных рэсурсаў. Крыніцы і віды антрапагеннага забруджвання вод сушы. Уплыў забруджвання вады на чалавека і біёту.

Геаэкалагічныя аспекты воднай гаспадаркі. Дэфіцыт і дэградацыя вод сушы. Праблемы кіравання водаспажываннем. Рэгуляванне і перакідванне рачнога сцёку. Рацыянальнае выкарыстанне мінеральных і тэрмальных вод.

Геаэкалагічныя праблемы Сусветнага акіяна. Антрапагеннае ўздзеянне на Сусветны акіян. Геаэкалагічныя наступствы забруджвання Сусветнага акіяна.

Рэгіянальныя і лакальныя геаэкалагічныя праблемы Сусветнага акіяна. Геаэкалагічныя аспекты выкарыстання прыродных рэсурсаў Сусветнага акіяна. Рэгіянальныя і лакальныя геаэкалагічныя праблемы акіянаў, унутраных мораў і марскіх узбярэжжаў.

Рацыянальнае выкарыстанне і ахова водных рэсурсаў. Асноўныя напрамкі павышэння эфектыўнасці выкарыстання і аховы водных рэсурсаў сушы і Сусветнага акіяна. Метады і спосабы зніжэння ўзроўню антрапагеннага забруджвання гідрасферы.

Практычная работа

5. Аналіз рэгіянальных асаблівасцей водазабяспечанасці краін свету.

6. Геаэкалагічная ацэнка стану водных рэсурсаў сваёй мясцовасці і аналіз мерапрыемстваў па іх ахове.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

асаблівасці фарміравання гідрасферы і тэндэнцыі яе сучасных змяненняў; асноўныя геаграфічныя асаблівасці і заканамернасці функцыянавання гідрасферы; прасторава-часавыя асаблівасці марфаметрычных і гідралагічных характарыстык Сусветнага акіяна; структуру і асноўныя тыпы прыродных рэсурсаў Сусветнага акіяна; геаэкалагічныя асаблівасці гідрасферы; пра сучасны геаэкалагічны стан элементаў гідрасферы; занальныя і рэгіянальныя асаблівасці водазабяспечанасці краін свету; асноўныя крыніцы і віды антрапагеннага забруджвання гідрасферы; геаэкалагічныя аспекты выкарыстання прыродных рэсурсаў Сусветнага акіяна; рэгіянальныя і лакальныя геаэкалагічныя праблемы акіянаў, унутраных мораў і марскіх узбярэжжаў; асноўныя напрамкі павышэння эфектыўнасці выкарыстання і аховы водных рэсурсаў сушы і Сусветнага акіяна;

асноўныя паняцці: водны баланс, водная гаспадарка, водазабяспечанасць.

Умець:

выяўляць значэнне элементаў гідрасферы для розных відаў гаспадарчай дзейнасці;

аналізаваць прычыны і наступствы антрапагеннага ўздзеяння на гідрасферу; рэгіянальныя асаблівасці водазабяспечанасці краін свету;

характарызаваць асаблівасці праяўлення геаэкалагічных праблем гідрасферы на розным тэрытарыяльным узроўні;

характарызаваць уплыў розных відаў гаспадарчай дзейнасці на колькасць і якасць водных рэсурсаў;

прыводзіць прыклады ўплыву гідралагічных умоў сваёй мясцовасці на чалавека і яго гаспадарчую дзейнасць;

ажыццяўляць геаэкалагічную ацэнку стану водных рэсурсаў сваёй мясцовасці і аналізаваць мерапрыемствы па іх ахове;

называць і паказваць на карце тэрыторыі, дзе адбыліся прыродныя і антрапагенныя змяненні гідрасферы на розным тэрытарыяльным узроўні.

Тэма 4. Геаэкалагічныя праблемы біясферы (10 гадзін)

Біясфера. Асаблівасці фарміравання і развіцця біясферы. Прасторава-часавыя заканамернасці размеркавання жывых арганізмаў у біясферы. Прычыны разнастайнасці жывых арганізмаў на Зямлі.

Геаэкалагічныя асаблівасці біясферы. Роля біясферы ў геаграфічнай абалонцы і яе значэнне для жыцця людзей. Уплыў дзейнасці чалавека на біясферу. Сучасныя ландшафты Зямлі.

Глебавае покрыва Зямлі. Асноўныя фактары глебаўтварэння. Прасторава-часавыя заканамернасці фарміравання глебавага покрыва. Роля глеб у фарміраванні прыроднай разнастайнасці Зямлі. Геаграфічныя заканамернасці распаўсюджвання асноўных тыпаў глеб. Гарызантальная і вертыкальная занальнасць глеб. Азанальныя глебы.

Уплыў прыродных фактараў і дзейнасці чалавека на зямельныя і глебавыя рэсурсы. Геаэкалагічныя асаблівасці глеб і іх узаемадзеянне з геасферамі. Зямельныя і глебавыя рэсурсы. Дэградацыя земляў і глеб. Неспрыяльныя геаэкалагічныя наступствы антрапагеннага выкарыстання зямельных і глебавых рэсурсаў.

Праблема апустыньвання. Маштабы праяўлення, асноўныя прыродныя перадумовы і антрапагенныя прычыны. Мерапрыемствы па прадухіленні апустыньвання і барацьбе з ім.

Праблема абязлесення. Маштабы праяўлення, асноўныя прыродныя перадумовы і антрапагенныя прычыны. Мерапрыемствы па прадухіленні абязлесення і барацьбе з ім.

Роля біёты ў біясферы і гаспадарчай дзейнасці чалавека. Роля раслін і жывёл як элементаў біясферы і іх значэнне для гаспадарчай дзейнасці чалавека. Біёта – крыніца харчовых і тэхнічных рэсурсаў.

Біялагічная і прыродная разнастайнасць Зямлі і праблема яго захавання. Асабліва ахоўныя прыродныя тэрыторыі ў свеце, іх тыпы і значэнне. Перспектывы развіцця асноўных асабліва ахоўных прыродных тэрыторый па мацерыках і краінах.

Практычная работа

7\*. Аналіз асноўных прыродных перадумоў і антрапагенных прычын апустыньвання.

8. Характарыстыка геаэкалагічнага стану прыроды сваёй мясцовасці і меры па яе ахове.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

асаблівасці фарміравання і развіцця біясферы; прасторава-часавыя заканамернасці размеркавання жывых арганізмаў у біясферы; геаэкалагічныя асаблівасці біясферы; прасторава-часавыя заканамернасці фарміравання глебавага покрыва; пра ролю глеб у фарміраванні прыроднай разнастайнасці Зямлі; значэнне біясферы для чалавека і яго гаспадарчай дзейнасці; геаэкалагічныя наступствы антрапагеннага ўздзеяння на біясферу; асаблівасці працэсаў дэградацыі зямель, апустыньвання, абязлесення; асноўныя напрамкі рацыянальнага выкарыстання зямельных рэсурсаў; асаблівасці аховы натуральных ландшафтаў і прыроднай разнастайнасці Зямлі;

асноўныя паняцці: дэградацыя зямель, дэградацыя глеб, абязлесенне, апустыньванне, прыродная разнастайнасць.

Умець:

выяўляць значэнне раслін і жывёл для розных відаў гаспадарчай дзейнасці;

аналізаваць прычыны і наступствы антрапагеннага ўздзеяння на стан прыроднага асяроддзя, асноўныя прыродныя перадумовы і антрапагенныя прычыны апустыньвання;

характарызаваць асаблівасці праяўлення геаэкалагічных праблем біясферы на розным тэрытарыяльным узроўні, геаэкалагічнага стану прыроды сваёй мясцовасці і верагодных мерапрыемстваў па яе ахове;

абгрунтоўваць неабходнасць аховы прыроды і рацыянальнага выкарыстання яе рэсурсаў;

вызначаць стан прыроднага асяроддзя сваёй мясцовасці;

называць і паказваць на карце тэрыторыі, дзе адбыліся прыродныя і антрапагенныя змяненні біясферы на розным тэрытарыяльным узроўні.

САЦЫЯЛЬНА-ЭКАНАМІЧНЫЯ

ГЛАБАЛЬНЫЯ ПРАБЛЕМЫ (51 гадзіна)

Тэма 5. Дэмаграфічныя праблемы (10 гадзін)

Прычыны і праблема нераўнамернасці размяшчэння насельніцтва, глабальныя і рэгіянальныя праяўленні і наступствы. Прыбярэжны характар сучаснага рассялення насельніцтва і наступствы. Перанасяленне як вынік нераўнамернасці размяшчэння насельніцтва.

Дэмаграфічны выбух і дэпапуляцыя ў свеце. Праблема росту і скарачэння колькасці насельніцтва свету. Адрозненні паміж развітымі краінамі і краінамі, якія развіваюцца, у дынаміцы колькасці насельніцтва. Праблема дэпапуляцыі. Праблема дэмаграфічнай нагрузкі. Нераўнамернасць росту колькасці насельніцтва свету ў развітых краінах і краінах, якія развіваюцца.

Асаблівасці каэфіцыента дэмаграфічнай нагрузкі ў развітых краінах і краінах, якія развіваюцца. Сацыяльна-эканамічныя наступствы павелічэння дэмаграфічнай нагрузкі. Прагноз змянення дэмаграфічнай нагрузкі ў свеце.

Праблема сям’і ў XXI стагоддзі, дэмаграфічныя перадумовы і рэгіянальныя адрозненні. Геаграфія шлюбнасці і разводнасці насельніцтва ў развітых краінах і краінах, якія развіваюцца. Сямейная палітыка.

Перадумовы старэння насельніцтва свету. Дынаміка ўзроставай структуры насельніцтва свету і рэгіёнаў. Размеркаванне асоб старэй за працаздольны ўзрост у свеце і рэгіёнах. Сутнасць праблемы старэння насельніцтва. Дэмаграфічныя і сацыяльна-эканамічныя наступствы дэмаграфічнага старэння. Міжнароднае рэгуляванне праблемы старэння насельніцтва.

Праблема міжнароднай міграцыі. Глабальны характар і наступствы міжнароднай міграцыі. Унутрана перамешчаныя асобы (УПА) і праблема бежанства ў сучасным свеце. Віды міграцыйнай палітыкі ў свеце.

Шляхі вырашэння дэмаграфічнай праблемы. Дэмаграфічная палітыка і яе асаблівасці ў розных рэгіёнах і краінах. Замяшчальная міграцыя як форма дэмаграфічнай палітыкі.

Практычная работа

9. Дэмаграфічная нагрузка ў сучасным свеце: падабенствы і адрозненні развітых краін і краін, якія развіваюцца.

10. Дэмаграфічныя фактары і геаграфія шлюбнасці насельніцтва свету.

11. Аналіз дынамікі міжнароднай міграцыі ў рэгіёнах свету.

12\*. Параўнальны аналіз дэмаграфічнай сітуацыі і дэмаграфічнай палітыкі ў развітых краінах і краінах, якія развіваюцца (на прыкладзе дзвюх краін на выбар).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

асаблівасці нераўнамернасці размяшчэння насельніцтва і якасці жыцця; асаблівасці дынамікі колькасці насельніцтва свету, развітых краін і краін, якія развіваюцца; геаграфію дэпапуляцыі і краін з дэмаграфічным выбухам; геаграфічныя заканамернасці дэмаграфічнай нагрузкі, сацыяльна-эканамічныя наступствы яе павелічэння і прагноз змянення; дэмаграфічныя перадумовы праблем сям’і ў XXI стагоддзі, геаграфію шлюбнасці і разводнасці насельніцтва ў развітых краінах і краінах, якія развіваюцца, сутнасць сямейнай палітыкі; прынцыпы дэмаграфічнай палітыкі ў розных рэгіёнах і краінах; дынаміку ўзроставай структуры насельніцтва свету і рэгіёнаў; дынаміку старэння насельніцтва свету і рэгіёнаў; асаблівасці міжнароднай міграцыі ў рэгіёнах свету, прычыны праблемы бежанства і віды міграцыйнай палітыкі ў свеце;

асноўныя паняцці: дэмаграфічны выбух, дэпапуляцыя, дэмаграфічная нагрузка, дэмаграфічная палітыка, унутрана перамешчаныя асобы.

Умець:

выяўляць прычыны адрознення дынамікі колькасці насельніцтва развітых краін і краін, якія развіваюцца;

характарызаваць узровень дэмаграфічнай нагрузкі;

аналізаваць геаграфічныя асаблівасці і наступствы дэпапуляцыі;

характарызаваць асаблівасці дэмаграфічнай палітыкі ў розных рэгіёнах і краінах;

аналізаваць наступствы дэмаграфічнага старэння;

выяўляць прычыны міжнароднай міграцыі і бежанства ў рэгіёнах свету;

характарызаваць геапалітычныя, дэмаграфічныя, сацыяльна-эканамічныя наступствы міжнароднай міграцыі і віды міграцыйнай палітыкі ў свеце;

знаходзіць падабенствы і адрозненні ў дэмаграфічнай нагрузцы ў развітых краінах і краінах, якія развіваюцца;

выяўляць дэмаграфічныя фактары, геаграфію шлюбнасці і разводнасці насельніцтва свету;

ажыццяўляць параўнальны аналіз дэмаграфічнай сітуацыі і дэмаграфічнай палітыкі ў развітых краінах і краінах, якія развіваюцца;

называць і паказваць на карце: краіны свету з высокімі тэмпамі росту колькасці насельніцтва; краіны свету з высокімі тэмпамі адмоўнай дынамікі колькасці насельніцтва; краіны свету з высокім узроўнем шлюбнасці насельніцтва (Фіджы, Егіпет, Узбекістан); краіны свету з высокім узроўнем разводнасці насельніцтва (Расія, Малдова, Беларусь).

Тэма 6. Праблема ўрбанізацыі (7 гадзін)

Глабальныя і рэгіянальныя трэнды ўрбанізацыі. Асноўныя геаграфічныя і сацыяльна-эканамічныя фактары, якія вызначаюць працэс урбанізацыі. Прасторава-часавыя тэндэнцыі і заканамернасці сусветнага працэсу ўрбанізацыі і росту гарадскога насельніцтва свету ў ХХI стагоддзі. Прагноз урбанізацыі ў свеце.

Асноўныя праблемы урбанізацыі і гарадоў. Урбанізацыя і глабальная праблема росту буйных гарадоў. Перадумовы росту буйных гарадоў. Прасторавыя стадыі росту буйных гарадоў. Дынаміка колькасці і колькасці насельніцтва буйных гарадоў. Геаграфічнае размеркаванне буйных гарадоў свету. Праблемы росту буйных гарадоў у свеце.

Урбанізацыя і праблема якасці жыцця ў гарадах свету. Перадумовы праблемы якасці жыцця насельніцтва ў гарадах свету. Крытэрыі класіфікацыі гарадоў свету па якасці жыцця насельніцтва. Геаграфічныя адрозненні ў якасці жыцця насельніцтва гарадоў свету. Міжнародны вопыт рэгулявання праблемы якасці жыцця насельніцтва ў гарадах.

Урбанізацыя і змяненне клімату. Перадумовы праблемы ўрбанізацыі і змянення клімату. Уплыў урбанізацыі на змяненне клімату. Фактары, якія ўплываюць на ўзровень выкідаў у гарадах. Уплыў гаспадарчай дзейнасці гарадоў свету на змяненне клімату. Уплыў змяненя клімату на гарады.

Гарады і прыродныя рызыкі. Класіфікацыя прыродных рызык. Глабальная і рэгіянальная структура прыродных рызык гарадоў. Занальная структура гарадоў свету з прыроднымі рызыкамі.

Міжнароднае рэгуляванне праблемы ўрбанізацыі і развіцця гарадоў. Вырашэнне праблемы ўрбанізацыі росту гарадоў, роля Арганізацыі Аб’яднаных Нацый. Роля Аддзела народанасельніцтва Дэпартамента па эканамічных і сацыяльных пытаннях Арганізацыі Аб’яднаных Нацый. Роля Аддзела па Мэтах устойлівага развіцця Арганізацыі Аб’яднаных Нацый. Роля Праграмы Арганізацыі Аб’яднаных Нацый па населеных пунктах (ААН-Хабітат).

Практычная работа

13. Аналіз фактараў і рэгіянальных адрозненняў працэсу ўрбанізацыі ў развітых краінах і краінах, якія развіваюцца.

14. Параўнальны аналіз праблем урбанізацыі і змянення клімату ў гарадах развітых краін і краін, якія развіваюцца (на прыкладзе двух гарадоў на выбар).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

асаблівасці дынамікі тэмпаў росту гарадскога насельніцтва свету ў развітых краінах і краінах, якія развіваюцца; сацыяльна-эканамічныя праблемы гарадоў развітых краін і краін, якія развіваюцца; перспектывы развіцця ўрбанізацыі, асноўныя напрамкі і мерапрыемствы па паляпшэнні якасці навакольнага асяроддзя гарадоў;

асноўны тэрмін: прыродныя рызыкі.

Умець:

характарызаваць асноўныя геаграфічныя і сацыяльна-эканамічныя фактары, якія вызначаюць працэс урбанізацыі;

вызначаць прасторава-часавыя тэндэнцыі і заканамернасці сусветнага працэсу ўрбанізацыі;

аналізаваць асаблівасці дынамікі тэмпаў росту гарадскога насельніцтва свету ў развітых краінах і краінах, якія развіваюцца; фактары і рэгіянальныя адрозненні працэсу ўрбанізацыі ў развітых краінах і краінах, якія развіваюцца;

характарызаваць сацыяльна-эканамічныя праблемы гарадоў развітых краін і краін, якія развіваюцца;

вызначаць перспектывы развіцця ўрбанізацыі, асноўныя напрамкі і мерапрыемствы па паляпшэнні якасці навакольнага асяроддзя гарадоў;

ажыццяўляць параўнальны аналіз праблем урбанізацыі і змянення клімату ў гарадах развітых краін і краін, якія развіваюцца;

называць і паказваць на карце: тры краіны свету з найбольшай колькасцю гарадскога насельніцтва свету (Кітай, Індыя, Інданезія); тры краіны свету з найбольшымі тэмпамі росту гарадскога насельніцтва (Руанда, Бутан, Лаос); тры краіны свету з найбольшымі тэмпамі скарачэння гарадскога насельніцтва свету (Барбадос, Ліхтэнштэйн, Таджыкістан); тры найбуйнейшыя агламерацыі свету (Токіа, Дэлі, Шанхай).

Тэма 7. Харчовая праблема (6 гадзін)

Сельская гаспадарка – найважнейшы фактар вырашэння харчовай праблемы. Асноўныя фактары змяненняў у сельскай гаспадарцы свету і яго геаграфіі з канца ХХ стагоддзя. Новы погляд на сельскую гаспадарку свету і яе геаграфію ў ХХI стагоддзі, глабальныя і рэгіянальныя асаблівасці.

Асноўныя праблемы развіцця сельскай гаспадаркі свету. Страты харчавання як адна з асноўных сучасных праблем развіцця сусветнай сельскай гаспадаркі. Уплыў змянення клімату на геаграфію сельскай гаспадаркі свету і харчовую бяспеку.

Прычыны голаду і харчовай праблемы ў свеце. Прыродныя, сацыяльна-эканамічныя і палітычныя прычыны голаду ў свеце. Геаграфія і структура харчавання насельніцтва. Рэгіянальныя аспекты голаду і харчовай праблемы. Міжнароднае вымярэнне голаду.

Харчовае забеспячэнне насельніцтва краін свету. Асноўныя сацыяльна-эканамічныя фактары забеспячэння харчаваннем. Краіны, якія развіваюцца,
у глабальнай харчовай сістэме. Тыпы краін па ўзроўні забяспечанасці харчаваннем.

Шляхі вырашэння харчовай праблемы. «Зялёная рэвалюцыя» і яе наступствы. Харчовая бяспека. Вымярэнне харчовай бяспекі.

Будучыня харчовай праблемы і развіцця сельскай гаспадаркі свету. Сусветныя выклікі ў захаванні харчовай бяспекі і развіцці сельскай гаспадаркі. Альтэрнатыўныя сцэнарыі магчымай будучыні харчовай праблемы і развіцця сельскай гаспадаркі. Сцэнарыі «былога курсу», «пераходу да ўстойлівага развіцця», «расслаення грамадства».

Практычная работа

15. Аналіз геаграфіі забяспечанасці краін свету асноўнымі відамі харчавання.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

асноўныя фактары змяненняў у сельскай гаспадарцы свету і яе геаграфіі з канца ХХ стагоддзя; асноўныя праблемы страт харчавання ў сусветнай сельскай гаспадарцы; асаблівасці ўплыву змянення клімату на геаграфію сельскай гаспадаркі свету і харчовую бяспеку; прыродныя, сацыяльна-эканамічныя і палітычныя прычыны голаду ў свеце; геаграфію і структуру харчавання насельніцтва і магчымыя шляхі вырашэння глабальнай харчовай праблемы; асаблівасці рэгіянальных аспектаў голаду і харчовай праблемы; асноўныя сацыяльна-эканамічныя фактары забеспячэння харчаваннем; тыпы краін па ўзроўні забяспечанасці харчаваннем; магчымыя сцэнарыі будучыні харчовай праблемы;

асноўныя паняцці: голад, харчовая бяспека, «зялёная рэвалюцыя», устойлівае развіццё сельскай гаспадаркі.

Умець:

аналізаваць прычыны і асаблівасці праяўлення глабальнай харчовай праблемы, геаграфію забяспечанасці краін свету асноўнымі відамі харчавання;

тлумачыць глабальнасць і рэгіянальныя асаблівасці голаду і харчовай праблемы;

характарызаваць краіны свету, якія развіваюцца, у дачыненні да іх становішча ў глабальнай харчовай сістэме;

вызначаць магчымыя шляхі вырашэння харчовай праблемы;

абгрунтоўваць неабходнасць аптымізацыі вытворчасці і выкарыстання прадуктаў харчавання ў краінах і рэгіёнах свету;

называць і паказваць на карце краіны свету з праблемай голаду (Цэнтральнаафрыканская Рэспубліка (ЦАР), Мадагаскар, Карэйская Народна-Дэмакратычная Рэспубліка (КНДР)).

Тэма 8. Праблема вычарпання мінеральна-сыравінных

рэсурсаў свету (6 гадзін)

Асаблівасці геаграфіі і развіцця горназдабыўной прамысловасці. Мінеральныя рэсурсы свету. Роля мінеральна-сыравінных рэсурсаў у прамысловасці. Геаграфія запасаў мінеральнай сыравіны ў свеце, групы краін забяспечанасці сыравінай. Радовішчы-гіганты. Геаграфічныя і сацыяльна-эканамічныя асаблівасці развіцця горназдабыўной прамысловасці.

Прыродна-рэсурсны патэнцыял (ПРП) тэрыторыі. Геаграфія запасаў і рэсурсазабяспечанасць свету асноўнымі відамі мінеральных рэсурсаў. Рэсурсны цыкл.

Рэсурсазабяспечанасць краін і рэгіёнаў свету па асноўных відах мінеральных рэсурсаў. Спажыванне мінеральна-сыравінных рэсурсаў у развітых краінах і краінах, якія развіваюцца.

Геаграфія мінеральных рэсурсаў Сусветнага акіяна. Мінеральныя рэсурсы Сусветнага акіяна. Значэнне мінеральных рэсурсаў Сусветнага акіяна для развіцця сусветнай гаспадаркі. Структура мінеральных рэсурсаў Сусветнага акіяна. Геаграфія запасаў і здабычы мінеральных рэсурсаў Сусветнага акіяна.

Шляхі вырашэння праблемы вычарпання мінеральна-сыравінных рэсурсаў. Рацыянальнае выкарыстанне мінеральна-сыравіннага патэнцыялу планеты. Адказнае спажыванне і вытворчасць.

Роля рэсурсазберагальных і малаадходных тэхналогій у вырашэнні праблемы знясілення мінеральна-сыравінных рэсурсаў.

Практычная работа

16. Вызначэнне рэсурсазабяспечанасці краін свету асноўнымі відамі мінеральных рэсурсаў.

17\*. Аналіз магчымых перспектыў асваення і праблем выкарыстання мінеральна-сыравінных рэсурсаў Сусветнага акіяна.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

значэнне мінеральна-сыравінных рэсурсаў для гаспадарчай дзейнасці чалавека; геаграфію запасаў і рэсурсазабяспечанасці свету асноўнымі відамі мінеральных рэсурсаў; асаблівасці спажывання мінеральна-сыравінных рэсурсаў у развітых краінах і краінах, якія развіваюцца; значэнне мінеральных рэсурсаў Сусветнага акіяна для развіцця сусветнай гаспадаркі і асаблівасці геаграфіі запасаў і здабычы мінеральных рэсурсаў Сусветнага акіяна; магчымыя шляхі вырашэння праблемы вычарпання мінеральна-сыравінных рэсурсаў;

асноўныя паняцці: прыродна-рэсурсны патэнцыял тэрыторыі, рэсурсны цыкл, геаграфічнае рэсурсазнаўства.

Умець:

выяўляць значэнне прыродна-рэсурснага патэнцыялу для розных відаў гаспадарчай дзейнасці;

аналізаваць прычыны, фактары адрозненняў у рэсурсазабяспечанасці рэгіёнаў і краін свету асноўнымі відамі мінеральных рэсурсаў, магчымыя перспектывы асваення і праблемы выкарыстання мінеральна-сыравінных рэсурсаў Сусветнага акіяна;

тлумачыць глабальнасць і адноснасць праблемы вычарпання мінеральна-сыравінных рэсурсаў;

вызначаць магчымыя шляхі вырашэння праблемы вычарпання мінеральна-сыравінных рэсурсаў, рэсурсазабяспечанасць краін свету асноўнымі відамі мінеральных рэсурсаў;

прыводзіць прыклады рацыянальнага выкарыстання мінеральна-сыравінных рэсурсаў у краінах і рэгіёнах свету;

разлічваць паказчыкі рэсурсазабяспечанасці краін і рэгіёнаў свету мінеральнымі рэсурсамі;

называць і паказваць на карце краіны з лішкам рэсурсаў, забяспечаныя рэсурсамі і з дэфіцытам рэсурсаў.

Тэма 9. Энергетычная праблема (6 гадзін)

Энергетычныя крызісы ў сусветнай гаспадарцы і іх уплыў на змяненне геаграфіі галіны. Прычыны энергетычных крызісаў у свеце. Энергетычныя крызісы ў сусветнай гісторыі і іх сутнасць. Першы, другі і трэці энергетычныя крызісы, прычыны, сутнасць, геаграфія і наступствы.

Дынаміка і прагноз спажывання энергетычных рэсурсаў. Прычыны глабальнай энергетычнай праблемы. Дынаміка і прагноз спажывання энергетычных рэсурсаў у развітых краінах і краінах, якія развіваюцца. Уплыў энергетыкі на навакольнае асяроддзе. Геаэкалагічныя праблемы выкарыстання традыцыйных і альтэрнатыўных крыніц энергіі.

Шляхі вырашэння энергетычнай праблемы. Кароткая гісторыя шляхоў вырашэння энергетычнай праблемы. Рацыянальнае выкарыстанне энергетычных рэсурсаў свету і энергазберажэнне. Усеагульны доступ да сучасных крыніц энергіі.

Энергетычная бяспека. Перспектывы развіцця альтэрнатыўнай энергетыкі.

Практычная работа

18. Аналіз забяспечанасці краін свету асноўнымі відамі энергетычных рэсурсаў.

19. Параўнальны аналіз праблем выкарыстання традыцыйных і альтэрнатыўных крыніц энергіі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

прычыны, сутнасць, геаграфію і наступствы энергетычных крызісаў у свеце; значэнне энергетыкі для гаспадарчай дзейнасці чалавека; дынаміку і прагноз спажывання энергетычных рэсурсаў у развітых краінах і краінах, якія развіваюцца; асаблівасці ўплыву энергетыкі на навакольнае асяроддзе; прычыны ўзнікнення, асаблівасці праяўлення і магчымыя шляхі вырашэння глабальнай энергетычнай праблемы;

асноўныя паняцці: энергетычны крызіс, энергетычная бяспека.

Умець:

выяўляць значэнне энергетыкі для розных відаў гаспадарчай дзейнасці;

аналізаваць дынаміку спажывання энергетычных рэсурсаў у развітых краінах і краінах, якія развіваюцца;

тлумачыць уплыў энергетыкі на навакольнае асяроддзе;

аналізаваць прычыны і рэгіянальныя асаблівасці праяўлення глабальнай энергетычнай праблемы, забяспечанасць краін свету асноўнымі відамі энергетычных рэсурсаў;

вызначаць магчымыя шляхі вырашэння энергетычнай праблемы;

абгрунтоўваць неабходнасць рацыянальнага выкарыстання традыцыйных і альтэрнатыўных крыніц энергіі ў краінах і рэгіёнах свету;

разлічваць паказчыкі забяспечанасці рэгіёнаў і краін свету энергетычнымі рэсурсамі;

ажыццяўляць параўнальны аналіз праблем выкарыстання традыцыйных і альтэрнатыўных крыніц энергіі;

называць і паказваць на карце краіны, якія скарачаюць спажыванне электраэнергіі (Вялікабрытанія, Германія, Італія); краіны з найбольшымі аб’ёмамі спажывання электраэнергіі (Кітай, Злучаныя Штаты Амерыкі (ЗША), Індыя); электрастанцыі, якія працуюць на аднаўляльных энергетычных крыніцах (ветраэлектрастанцыя Ганьсу (Кітай); сонечны парк Тэнгэр (Кітай); хвалевая электрастанцыя Pelamis P-750 (Партугалія); прыліўная электрастанцыя ў праліве Пентленд-Ферт (Шатландыя); геатэрмальная электрастанцыя Хедлісхейдзі (Ісландыя)).

Тэма 10. Геапалітычныя праблемы (7 гадзін)

Дынаміка палітычнай карты свету ў канцы ХХ – пачатку ХХІ стагоддзя. Колькасныя і якасныя змяненні на палітычнай карце свету ў ХХІ стагоддзі. Прычыны і наступствы геапалітычных праблем XXI стагоддзя. Праблема рэгіянальных канфліктаў. Шляхі вырашэння рэгіянальных канфліктаў.

Праблема міжнароднага тэрарызму. Прычыны і формы праяўлення міжнароднага тэрарызму. Дынаміка міжнароднага тэрарызму ў свеце. Міжнародныя меры па пераадоленні праблемы міжнароднага тэрарызму.

Праблема гандлю людзьмі. Формы праяўлення праблемы ў свеце, развітых краінах і краінах, якія развіваюцца. Дзейнасць міжнародных арганізацый па супрацьдзеянні гандлю людзьмі. Міжнародны вопыт пераадолення глабальнай праблемы гандлю людзьмі.

Сутнасць праблемы захавання міру і бяспекі. Праблема раззбраення. Праблема прадухілення ядзернай вайны і скарачэння ўзбраенняў. Міжнародны кантроль над ядзернай зброяй. Забарона хімічнай зброі.

Роля Беларусі ў вырашэнні геапалітычных праблем. Асаблівасці геапалітычнага становішча Рэспублікі Беларусь. Роля Беларусі ва ўрэгуляванні глабальных канфліктаў.

Роля міжнароднага супрацоўніцтва і Арганізацыі Аб’яднаных Нацый у вырашэнні глабальных геапалітычных праблем. Мэты развіцця тысячагоддзя (МРТ), прагрэс у вырашэнні праблем і новыя прыярытэты.

Практычная работа

20. Аналіз асноўных прычын сучасных рэгіянальных геапалітычных канфліктаў.

21. Параўнальны аналіз праблемы гандлю людзьмі (на прыкладзе дзвюх краін на выбар).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

асноўныя геапалітычныя праблемы XXI стагоддзя, іх прычыны і наступствы; магчымыя шляхі вырашэння рэгіянальных канфліктаў; прычыны, формы праяўлення і дынаміку міжнароднага тэрарызму; прычыны і формы праяўлення праблемы гандлю людзьмі ў свеце, развітых краінах і краінах, якія развіваюцца; асноўныя асаблівасці праблемы захавання міру і бяспекі, раззбраення і прадухілення ядзернай вайны; магчымыя шляхі вырашэння глабальных геапалітычных праблем; пра ролю міжнароднага супрацоўніцтва і Арганізацыі Аб’яднаных Нацый;

асноўныя паняцці: рэгіянальны канфлікт, новыя незалежныя дзяржавы.

Умець:

характарызаваць асноўныя геапалітычныя праблемы XXI стагоддзя, палітыка-геаграфічнае становішча краін свету;

аналізаваць прычыны і наступствы рэгіянальных канфліктаў у развітых краінах і краінах, якія развіваюцца;

выяўляць прычыны і формы міжнароднага тэрарызму;

выяўляць прычыны і формы праяўлення праблемы гандлю людзьмі ў свеце, развітых краінах і краінах, якія развіваюцца;

абгрунтоўваць неабходнасць захавання міру і бяспекі, раззбраення і прадухілення ядзернай вайны;

прыводзіць прыклады ўдзелу Арганізацыі Аб’яднаных Нацый у вырашэнні глабальных геапалітычных праблем;

ажыццяўляць параўнальны аналіз праблемы гандлю людзьмі;

называць і паказваць на карце: найноўшыя незалежныя дзяржавы на палітычнай карце свету, прызнаныя Арганізацыяй Аб’яднаных Нацый (Усходні Тымор, Паўднёвы Судан, Эрытрэя); тэрыторыі рэгіянальных канфліктаў (араба-ізраільскі, інда-пакістанскі, карэйскі, тайваньскі).

Тэма 11. Рацыянальнае прыродакарыстанне

і ўстойлівае развіццё чалавецтва (6 гадзін)

Геаграфічная абалонка. Заканамернасці фарміравання геаграфічнай абалонкі. Асноўныя заканамернасці геаграфічнай занальнасці Зямлі. Прасторава-часавыя асаблівасці сучаснага функцыянавання і змяненні геаграфічнай абалонкі.

Рацыянальнае прыродакарыстанне. Гісторыя ўзаемадзеяння чалавека і прыроды. Прыродакарыстанне і яго асноўныя тыпы. Геаэкалагічныя прынцыпы, правілы, законы прыродакарыстання і аховы навакольнага асяроддзя. Прыродныя рэсурсы як аснова жыццядзейнасці чалавека і грамадства.

Геаэкалагічны стан навакольнага асяроддзя. Крытэрыі, паказчыкі і параметры геаэкалагічнага стану навакольнага асяроддзя. Сцэнарыі будучага стану навакольнага асяроддзя. Глабальныя мадэлі развіцця свету.

Магчымыя шляхі вырашэння глабальных праблем. Узаемасувязь глабальных праблем. Асаблівасці ўспрымання чалавекам праблем навакольнага асяроддзя. Гуманітарна-экалагічны падыход і яго значэнне ў вырашэнні глабальных праблем.

Устойлівае развіццё чалавецтва. Паняцце і асноўныя прынцыпы ўстойлівага развіцця чалавецтва. Мэты ў галіне ўстойлівага развіцця чалавецтва на перыяд да 2030 года. Геаграфічныя аспекты Мэт устойлівага развіцця чалавецтва. Нацыянальная стратэгія ўстойлівага сацыяльна-эканамічнага развіцця Рэспублікі Беларусь на перыяд да 2030 года.

Практычная работа

22. Распрацоўка сцэнарыя вырашэння адной з глабальных праблем чалавецтва.

23\*. Параўнальны аналіз геаграфічных аспектаў стратэгіі ўстойлівага развіцця чалавецтва і Рэспублікі Беларусь.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

прасторава-часавыя асаблівасці змены геаграфічнай абалонкі; асноўныя перыяды гісторыі ўзаемадзеяння чалавека і прыроды; геаэкалагічныя прынцыпы, правілы, законы прыродакарыстання і аховы навакольнага асяроддзя; крытэрыі, паказчыкі і параметры геаэкалагічнага стану навакольнага асяроддзя; магчымыя сцэнарыі будучага стану навакольнага асяроддзя; пра ролю чалавека і яго гаспадарчай дзейнасці ў змяненні прыродных працэсаў; галоўныя палажэнні стратэгіі ўстойлівага развіцця чалавецтва і Рэспублікі Беларусь;

асноўныя паняцці: прыродакарыстанне, ахова навакольнага асяроддзя, стратэгія ўстойлівага развіцця.

Умець:

характарызаваць асноўныя перыяды гісторыі ўзаемадзеяння чалавека і прыроды;

аналізаваць геаэкалагічныя прынцыпы, правілы, законы прыродакарыстання і аховы навакольнага асяроддзя;

абгрунтоўваць выкарыстанне прыродных рэсурсаў у залежнасці ад велічыні іх запасаў, гаспадарчай значнасці, патрэбнасці і мэтазгоднасці асваення;

вызначаць крытэрыі, паказчыкі і параметры геаэкалагічнага стану навакольнага асяроддзя;

характарызаваць асаблівасці ўзаемасувязі і праяўлення глабальных праблем чалавецтва на розным тэрытарыяльным узроўні;

вызначаць магчымыя шляхі, сцэнарыі і варыянты вырашэння глабальных праблем чалавецтва;

ажыццяўляць параўнальны аналіз геаграфічных аспектаў стратэгіі ўстойлівага развіцця чалавецтва і Рэспублікі Беларусь;

распрацоўваць сцэнарый вырашэння адной з глабальных праблем чалавецтва.

Заключэнне (2 гадзіны)

Геаграфія ў сучасным свеце і яе галоўныя функцыі. Формы геаграфічнай дзейнасці і галіна прымянення геаграфічных ведаў.

Перспектывы развіцця геаграфіі. Міжнароднае супрацоўніцтва ў галіне геаграфіі і вырашэнне глабальных праблем чалавецтва.